تسلاہ ءِ ریڈیو ءَ موسم نیست ات
(زندگی تاک)
چندن ساچ
موسم، وہد ءُ زندگی اناگہ ءَ انچیں انچیں چہر ور اَنت ءُ بدل بنت کہ مردم ءِ سر ءِ توک توار کنت۔ کسانی ءَ زندگی چنچو چاڑ ناک ات۔ ڈگارانی بندانی سرا وئیل اتیں۔ تھارگ ءِ وہد ءَ دہکان گوں گوکاں، ساربان گوں اشتراں، حری گوں حراں، ءُ شوانگ گوں پساں دیم پہ لوگانی نیمگا رپتگ اتنت۔ کوچگ ءَ مُج تالان اتنت۔ کوکارانی توار دُور پرشتگ ات۔
مئے میتگ ءِ لوگانی پُشتی نیمگا ملک اتنت ءُ زمین ریکوئیں زمینے ات، من ءَ ریکانی سرا دو وہد ءَ پاد شپاد ءَ گردگ سک وش بوتگ ات۔ یکے گوربام ءَ ءُ دومی تھارگ ءِ وہد ءَ۔ اگاں ماہیکانی ئیں شپ بوتگ اتنت گڑا من ءُ کماش داں دیراں ملک ءِ بند ءِ سرا نشتگ ات ءُ تہاری ءِ مانشانگ ءِ وہد ءَ مرغانی رم چارگ اتنت کہ آ دیم پہ ملک ءِ تہہ ءِ مزنیں کہورانی نیمگا شتگ اتنت۔ من ءَ انچو گمان بوتگ ات کہ اِے کہورانی سرا نشتگیں درستیں مرغ مئیگ اَنت۔
برے برے من کماش جُست کتگ ات۔ ابا ترا جِن ءَ نہ ترسیت؟
کماش ءَ کند اتگ ات ءُ گشتگ ات ترا چہ مستریں جِن ہم ہست؟
پدا ما پاد اتکگ ات ءُ آستو آستو رہادگ بوتگ اتیں۔۔۔۔ ماہیکانی ءَ کوچگ چنچو زیبا بوتگ ات۔۔۔۔من کماش ءِ لنکک داشتگ ات کہ جِن ئِے جند ءَ مہ زوریت ءُ مہ روت۔۔۔۔۔۔ مار ءُ زوم ءُ اے دگہ لُولکانی ہچ وڑیں تُرست نیست ات۔۔۔۔۔ اگاں تُرسے ہست ات گڑا ہمے جِنانی تُرس ات کہ کسانی ءَ اِے تُرس باریں کئے ءَ ذہن ءَ نادینتگ ات۔
مئے ملک ءَ چنالے ہست ات بازیں مردماں گشتگ ات کہ ہمے چنال ءِ سرا نپرے است ۔۔۔ من ءَ وتی ملک ءِ چنال ءِ کِرا رؤگ ءَ سک ترسگ ات کہ چنال ءِ نپر من ءَ مہ زوریت ءُ گوں وت مہ بارت۔
بَلے کماش ءِ لنکک ءِ گرگ ءَ گوں درستیں ترس ہلاس بوتگ اتنت۔ شپ ءَ کہ لوگ ءَ اتکگ اتیں گڑا تسلاہی ریڈیو ءِ توار گوشاں کپتگ ات۔۔۔۔۔ برے بی بی سی اردو ،برے ریڈیو کوئٹہ، برے ریڈیو زاہدان ءُ برے ریڈیو انڈیا۔۔۔۔۔ تسلاہ ہما مرد ات کہ آ اردو ءَ سرپد نہ بوتگ ات بَلے چشیں شپے نیست ات کہ آئی ءَ بی بی سی اردو گوش نہ داشتگ ات۔۔۔۔ تسلاہی لوگ میتگ ءِ نیامجین ءَ ات ءُ تسلاہ ءِ ریڈیو ءِ توار سرجمیں میتگ ءَ شتگ ات۔ اگاں کسے ءَ تسلاہ جست بہ کتیں کہ تسلاہ باریں حال کن بی بی سی چے گشیت؟ گڑا تسلاہ ءِ پسہ مدام یکیں بوتگ ات حال حراب اَنت۔
شام ءَ پد لیبانی دنیا ات ءُ مئے کوکارانی توار ات۔۔۔۔ لیب کہ ہلاس بوتگ ات گڑا تحتانی سرا درنگ اتیں۔۔۔ پاد آیگ ءَ مارا ہچ وہد ءُ پاس نیست ات۔۔۔۔۔ زندگی سفر ءَ ات۔۔۔۔ لیبانی موسم لڈان بوتنت۔۔۔ بَلے تسلاہ ءِ ریڈیو انگت توارءَ ات۔۔۔۔ زمستان، گرماگ۔۔۔۔ تسلاہ ءِ ریڈیو ءَ موسم نیست ات۔۔۔۔
ماہیکانی شپاں سئیکو ات، مولین ات کہ میشانی چین ءَ اتکگ اتنت۔۔۔۔ امبرینانی کرچ کرچ ءِ توار۔۔۔۔۔
ہورانی موسم اتک اَنت۔۔۔۔ ہورانی شپ ءَ تُرس گار بوتگ ات۔ ہرکس ءَ ٹارچکے ٹارچکے گون ات ءُ ملکانی سرا وئیل ات۔ ما ہم وئیل اتیں۔ اگاں جاہے جاہے دیستگ ات کہ ملک برگی اِنت گڑا کوکار داتگ ات۔ مارا نہ تریشگ گون ات ءُ نئیکہ کوڈال۔۔۔۔۔ ما وَ کاری مردم نہ اتیں۔۔۔۔ بَلے ہورانی شپاں ملکاں الم شتگ اتیں۔ شپ ءَ کورانی تہا مان دئیگ ءَ سک ترس اتگ ات کہ مارا آپے مہ بارت۔۔۔۔۔۔
من نہ زانت کہ موسم اینچو زوت بدل بنت۔۔۔۔ زندگی اینچو اشتاپی ءَ سفر کنت۔۔۔۔۔ اناگہ ءَ وہد ءَ بدلی ءِ جار جت ۔۔۔۔ میتگ یلہ دات۔۔۔۔۔ نوں کراچی ات۔۔۔۔ کراچی ءَ آیگ ءَ گوں درستاں پیسر من یکے کارے کُت۔۔۔ آ کار ایش ات کہ کراچی سرجمی ءَ گول ات۔۔۔۔
پدا سر وانگ ءَ پد کپت۔۔۔۔ واناں واناں یونیورسٹی ءَ اتکیں۔۔۔۔ پدا وش نیوز ءَ سر کپت۔۔۔۔۔ ہما زندگی کہ قدرتی چاگرد ءَ گوں نزینک ات آ زندگی نوں مشینانی تہا بوت۔۔۔۔ یونیورسٹی ءِ دروگ ءُ بے تامیں لیکچر، بے مہریں چاگرد، نہ وشیں چاہ، کنٹینانی گندگی، ہمراہانی سُبکی، سر دردیں گپ ءُ تران، فضول ءُ بکواسیں بنگپانی سرا نودربرانی جاک ءُ سلوات۔۔۔۔ کسانیں گپانی سرا مزنیں جاک ءُ سلوات۔۔۔۔ بلوچیں نودربراں یونیورسٹی ءِ چاگرد پدا چنچو بد رنگ کُت۔۔۔۔ اناگہ ءَ درست یکے دومی ءَ چہ دُور بوہان بوت اَنت۔۔۔ بے مہری ءِ چاگرد ءَ درآمدی ءِ موسم دلانی تہا جاہ کنت۔۔۔۔۔
نوں سہب ہمے بے مہری ءِ چاگرد ءَ گوست ءُ بیگاہ وش نیوز ءِ مشینانی تہا ات۔۔۔۔ ٹیکنالوجی ءِ چاگرد ءَ مردم ءَ برے برے گمان بیت۔۔۔۔ کہ من یک کوکایے آں رہسرے ءَ کپتگاں۔۔۔۔ باریں کدی چو پسنی ءِ حاصلیں گنوک ءَ کسے کیت من ءَ چست کنت ءُ منی سرا گوں دیوالاں مڑیین ایت۔۔۔۔اِدا ہم ہمے بے مہری ءِ چاگرد اَت۔۔۔۔ انسان ءَ ہم کمال اِنت کہ وت ءَ چنچو رَد دنت۔۔۔۔
نوں کہ وتی کسانی ءِ موسماں یات کناں۔۔۔۔ گشئے زاناں من یک گاریں بوجیگے ءَ سواران ءُ دیم بے نامیں دیارے ءَ رہادگاں۔۔۔۔ چاریں نیم ءَ مُجے ءَ مانشانتگ۔۔۔۔ دگہ ہچ نیست۔۔۔۔۔
دریگتے ہما وہد ءَ ملک ءِ چنال ءِ نپر ءَ بہ زرتیں وتی بہ کتیں۔۔۔۔۔ بَلے
مئے واہگانی واک ءُ وس
دل بہ لوٹ ءُ دز مہ رس
نوں جیڑاں۔۔۔ باریں مئے ملک ءِ چنال ءِ نپر انگہ ہست؟ باریں تھارگ ءِ وہد ءَ غمانی، حاجی، مولین، چارُک، گنگزار، فقیر ءُ اِے ہمساہگ گوں حراں، اشتراں، پسان ءُ گوکاں دیم پہ لوگ ءَ رؤنت؟۔۔۔۔۔ باریں ہما مرغ شپ ءَ انگہ ملک ءِ مزنیں کہورانی نیمگا رؤنت؟۔۔۔۔۔ تسلاہ ءِ ریڈیو ءِ موسم باریں آسر بوت اَنت کہ انگہ ہما بدیں حالاں کاریت؟۔۔۔۔۔۔ بس ہمدا کایاں۔۔۔۔ یک لکیرے کشاں۔۔۔۔۔ لکیر ءِ یک نیمگے زندگی ءِ ہما موسم اَنت کہ اودا تھارگ ءِ وہد ءَ قدرت ءِ رنگ گپ جن اَنت ءُ اے نیمگا مشینانی بے مہریں چاگرد ءِ کاٹون اَنت۔۔۔۔
ایکسکیوزمی سر۔۔۔۔ جبکہ ءِ بِلوچی چی اِنت۔۔۔۔ سر ۔۔۔۔ اقتصادی تعاون ءَ بلوچی ءَ چے گشنت؟۔۔۔
پدا ہمے وت ساچی اِنت۔۔۔۔ میک اپ آنی رنگ داں کد ہمراہ بنت۔۔۔۔۔ دریگتے مردماں وتی دیمانی میک اپ کنگ ءِ بدل ءَ وتی نیت ءُ تبانی سرا دلگوش بداتیں۔۔۔۔۔
رگام احت اَنت، شت اَنت عہدی، نہ احت اَنت نوبت ءُ باری
بَلے وابانی بوجیگی ءِ تہنائی ءِ چم انگت سلامت اَنت۔۔۔